Diari Oficial de la Generalitat Valenciana


Sumari del DOGV 4151, del 19-12-2001 (2001/12672)

ORDRE de 11 de desembre de 2001, de la Conselleria de Benestar Social, per la qual es regulen i convoquen ajudes dirigides al manteniment del pla de mesures d'inserció social per a l'exercici corresponent a l'any 2002 i prestacions econòmiques reglades per al 2002 i part de l'exercici de 2003.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4151

Data del DOGV
:   19-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12478


Data del document
:   11-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * suport econòmic
    * ajuda pública
    * administració local
    * reinserció social

ORDRE de 11 de desembre de 2001, de la Conselleria de Benestar Social, per la qual es regulen i convoquen ajudes dirigides al manteniment del pla de mesures d'inserció social per a l'exercici corresponent a l'any 2002 i prestacions econòmiques reglades per al 2002 i part de l'exercici de 2003. [2001/12514]
  
La Llei de la Generalitat Valenciana 5/1997, de 25 de juny, per la qual es regula el sistema de Serveis Socials inclou, dins de les responsabilitats de la Generalitat Valenciana, la de donar resposta a diferents problemes socials per mitjà de l'aportació dels recursos financers, tècnics, humans i organitzatius necessaris.
  
En el marc d'aquesta Llei la Generalitat Valenciana té entre els seus objectius garantir l'atenció integral de la família, atenent a tots els problemes que puguen incidir en el seu benestar, prevenint-los o esmenant-los.
  
Per a la consecució d'aquests objectius a la Conselleria de Benestar Social li correspon fomentar, de manera especialitzada, les actuacions tendents a la protecció i a la promoció de l'estructura familiar, com a nucli natural i fonamental que és, de la societat, amb l'objectiu social d'afavorir el desenvolupament harmònic de tots els seus membres.
  
Així, aquesta Llei estableix, en l'article 37.2), les prestacions econòmiques reglades dirigides a la família o a un nucli convivencial donat; tot tenint en compte la possibilitat que, als beneficiaris d'aquestes, se'ls puga exigir la realització d'activitats, tendents a la normalització dels seus hàbits i a la plena integració social, a través de la formació o cooperació social que es determine.
  
Posteriorment, la Llei 11/2000, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV 3907, de 29-12-2000) va establir, en la disposició addicional vuitena que, en el supòsit de les prestacions econòmiques reglades, previstes en l'article 37.2 de la Llei 5/1997, de 25 de juny, de la Generalitat Valenciana, per la qual es regula el sistema de Serveis Socials de la Comunitat Valenciana, podran autoritzar-se despeses d'abast plurianual per a transferències corrents, amb els efectes previstos en l'article 29 de la Llei d'Hisenda Pública.
  
Aquestes prestacions econòmiques reglades estan incardinades en el Pla de Mesures d'Inserció Social, l'objectiu últim del qual és la reinserció sociolaboral dels beneficiaris d'aquestes. Per a aconseguir aquest objectiu es fa necessari afavorir la implantació de diferents programes destinats als esmentats beneficiaris, o al seu nucli convivencial, programes subvencionats a través d'aquesta ordre d'ajudes.
  
Finalment, es fa necessari també recolzar l'existència de personal destinat específicament per les entitats a gestionar les pròpies prestacions, per mitjà de la subvenció de les despeses que aquest implica.
  
Així, la Conselleria de Benestar Social convoca per mitjà d'aquesta ordre, en el marc de les lleis anteriorment esmentades, ajudes i subvencions destinades al Pla de Mesures d'Inserció Social, incloent-se dins d'aquest les prestacions econòmiques individuals i reglades destinades a persones físiques, famílies i altres unitats de convivència, així com les subvencions tant dels distints programes que tinguen com a finalitat la inserció sociolaboral dels beneficiaris individuals d'aquestes prestacions, com del personal propi que l'entitat col·laboradora destina a la seua gestió, regulades totes elles en el títol I d'aquesta ordre.
  
En virtut d'això i fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre del 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Títol I
  
De les ajudes del Pla de Mesures d'Inserció Social
  
Article 1. Àmbit
  
Les ajudes convocades per mitjà d'aquesta ordre hauran d'anar destinades al desplegament i la implantació del Pla de Mesures d'Inserció Social de la Comunitat Valenciana, establit pel Decret 132/1990 de 23 de juliol (DOGV núm. 1376) i la Llei 5/1997, de 25 de juny, per la qual es regula el sistema de serveis socials de la Generalitat Valenciana.
  
Article 2. Objecte
  
Són objecte d'aquesta ordre els següents:
  
a) Regular i convocar ajudes i subvencions en l'àmbit familiar, dirigides a sufragar els següents conceptes previstos dins del Pla de Mesures d'Inserció Social:
  
1. El pagament de salaris i seguretat social del personal de les entitats que tenen dret a sol·licitar aquestes ajudes, sempre que estiga encarregat del desenvolupament i de la implantació del Pla de Mesures d'Inserció Social per mitjà del tràmit i la gestió de la sol·licitud, elaboració de la proposta de resolució individual, pagament de les prestacions econòmiques reglades, i/o l'elaboració dels informes de seguiment individual que es fa referència en l'article 10 d'aquesta ordre.
  
2. Els programes d'integració, definits en el capítol II, secció II del Decret 132/1990 de 23 de juliol (DOGV núm. 1376) i en la Llei 5/97, per la qual es regula el sistema de Serveis Socials de la Generalitat Valenciana, com el conjunt de mesures de caràcter sociolaboral orientades a facilitar l'autonomia personal i la plena incorporació social.
  
b) Regular el lliurament i la distribució als beneficiaris individuals, a través d'entitats col·laboradores, de les prestacions econòmiques reglades, tal com s'estableixen en el capítol II, secció III del Decret 132/1990 i en la Llei 5/97, per la qual es regula el sistema de serveis socials de la Generalitat Valenciana, amb la finalitat de cobrir les necessitats bàsiques dels perceptors d'aquestes. Les esmentades prestacions podran tenir la consideració de despeses de caràcter plurianual, amb els efectes previstos en l'article 29 del Decret Legislatiu de 26 de juny de 1991, del text refós de la Llei d'Hisenda Pública de la Generalitat Valenciana, amb les condicions disposades en les disposició addicional vuitena de la Llei 11/2000, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV 3907, de 29-12-2000).
  
Article 3. Obligacions de les entitats.
  
Sense perjuí que hagen de complir-se els requisits i les obligacions establides en l'article 47.4 del text refós de la Llei d'Hisenda Pública de la Generalitat Valenciana, les obligacions que han de complir les entitats locals i les entitats col·laboradores seran les següents:
  
1. Amb caràcter general seran les definides en l'article 27 d'aquesta ordre.
  
2. En referència al tràmit i el pagament de la prestació als beneficiaris individuals complir les obligacions i seguir el procediment establits en el capítol II del títol I d'aquesta ordre.
  
Article 4. Prioritats.
  
Les prioritats s'ajustaran als criteris següents :
  
1. Tindran prioritat absoluta en el reconeixement de la condició com a entitat col·laboradora de la Conselleria de Benestar Social i en la concessió de les ajudes per a l'exercici de l'any 2002, les entitats previstes en l'article 5 d'aquesta ordre que hagen sigut reconegudes com a entitats col·laboradores en l'exercici 2001 i hagueren tingut beneficiaris acollits al Pla de Mesures d'Inserció Social.
  
Les noves incorporacions s'atendran d'acord amb la dotació de recursos i atenent els criteris de necessitat social i població.
  
2. Tindran prioritat les prestacions sobre els programes i aquests dos sobre el personal. En tot cas, no correspondrà la subvenció de personal i/o programes, si juntament no se subvencionen també prestacions econòmiques reglades.
  
Capítol I
  
De les ajudes destinades a les entitats col·laboradores
  
Article 5. Entitats sol·licitants.
  
Podran sol·licitar aquestes ajudes les corporacions locals, les mancomunitats constituïdes d'acord amb la legislació de règim local i les entitats de dret públic amb personalitat jurídica pròpia que en depenen (sempre que hagen sigut creades per a intervenir en el camp de l'acció social i no tinguen caràcter industrial o mercantil).
  
Article 6. Documentació que han de presentar les entitats.
  
La documentació que cal presentar per a sol·licitar aquestes ajudes serà la següent:
  
1. Sol·licitud, en el model previst en aquesta ordre, degudament emplenada, firmada per l'alcalde de l'ajuntament o representant de l'entitat.
  
2. Cada entitat sol·licitarà en una única instància, la subvenció per a tots els programes que corresponguen al Pla de Mesures d'Inserció Social.
  
3. Les quanties sol·licitades es diferenciaran en tres conceptes:
  
a) Personal, que preveurà aquelles despeses derivades de les actuacions regulades en l'article 2.a.1) d'aquesta ordre.
  
b) Programes, que englobarà tant aquelles despeses pròpies del seu manteniment com els derivats del personal que les realitze. Aquests programes seran aquells previstos en l'article 2.a.2) d'aquesta ordre.
  
c) Prestacions econòmiques reglades previstes en l'article 2.b) d'aquesta ordre.
  
4. Les dades de la sol·licitud s'emplenaran segons els criteris següents:
  
a) Dades referides al pressupost:
  
a.1. Total del pressupost de l'entitat.
  
a.2. Quantitat total assignada al Pla de Mesures d'Inserció Social.
  
a.3. Quantitats destinades a cadascun dels programes i/o conceptes sol·licitats.
  
b) Memòria de l'exercici anterior inclosa en la sol·licitud, referent al desplegament dels programes o prestacions per a la gestió de la qual se sol·licita subvenció i/o reconeixement d'entitat col·laboradora i l'assignació dels corresponents fons, si els hi haguera hagut. Cas que l'entitat considerara que és necessari presentar una memòria més extensa podrà presentar-se en document a banda, tot emplenant, no obstant això, l'apartat de la sol·licitud a què fa referència aquest punt.
  
c) Metodologia d'actuació inclosa en la sol·licitud, referida als programes o serveis de què es demana subvenció, per a l'exercici sol·licitat, sistema d'avaluació previst i recursos disponibles. Cas que l'entitat considerara que és necessari presentar un desplegament més extens podrà presentar-se en document a banda, tot emplenant, no obstant això, l'apartat de la sol·licitud a què fa referència aquest punt.
  
d) Plantilla del personal encarregat del desplegament i implantació del Pla de Mesures d'Inserció Social, titulació d'aquesta, modalitat contractual i temps de dedicació. S'indicarà, si és procedent, altres centres o programes distints en què també treballe el personal per al qual se sol·licita subvenció.
  
5. Còpia del CIF de l'entitat.
  
6. Serà obligatori acompanyar a la sol·licitud, degudament emplenada, la fitxa de manteniment de tercers, segons model d'aquesta ordre, amb les dades bancàries de l'entitat sol·licitant, per a poder efectuar el pagament de la subvenció concedida.
  
Tots els documents presentats seran originals, o còpies legalitzades per notari, confrontades o compulsades.
  
Article 7. Import de les ajudes destinades a les entitats.
  
La quantia que s'assignarà a subvencions dels programes i personal previstos en aquest capítol, tindrà les següents consideracions:
  
1. Criteris generals que han d'utilitzar-se per al càlcul de la subvenció que s'ha de concedir:
  
a) Amb caràcter general:
  
- El nivell d'execució i l'avaluació favorable del programa per al qual se sol·licita la subvenció, en l'exercici de 2001 i en altres exercicis anteriors.
  
- El pressupost que la corporació local dedica als centres, programes i serveis subvencionats per la Conselleria de Benestar Social, amb relació al pressupost general d'aquella.
  
- La col·laboració de l'entitat amb la Generalitat Valenciana en el camp de la promoció i inserció social, amb especial referència a l'acció social especialitzada orientada a la Família, Menor i Adopció.
  
- Les necessitats objectives del municipi, originades per la seua problemàtica social. Es consideraran com a factors correctors l'índex de pobresa, la dispersió dels nuclis urbans i els factors geogràfics que dificulten les comunicacions.
  
b) Els mòduls establits han d'entendre's com a màxims, no obstant això només es proposarà la subvenció per les despeses realment previstes i adequades al Pla de Mesures d'Inserció Social. En la proposta tècnica de la Direcció Territorial podrà determinar-se, si és procedent, quines despeses de les quals se sol·licita subvenció no són adequades a la finalitat d'aquesta.
  
En el cas que se sol·licite la subvenció de programes o personal que incloguen despeses per conceptes que no es dediquen de manera exclusiva a l'activitat per a la qual se sol·licita l'ajuda, l'entitat indicarà, en la sol·licitud, quin percentatge dedica del personal o del programa a l'objecte respecte al qual se sol·licita la subvenció. Aquest percentatge podrà ser utilitzat en la justificació que s'efectuarà respecte de la subvenció concedida, si és procedent.
  
2. Pel que fa a les quanties que s'assignen a les distintes entitats en concepte de personal i programes per als quals se sol·licite l'ajuda, valdrà, en tot cas, el que dispose l'article 7 d'aquesta ordre i el següent:
  
a) Despeses en concepte de personal:
  
a.1. La retribució salarial del personal que ha de desplegar el Pla de Mesures d'Inserció Social, i que estiga en situació regular de contractació, incloses les despeses de seguretat social, en els seus diferents règims i qualsevol altre concepte que s'incloga en la nòmina per l'entitat. Amb aquesta finalitat s'estableix en l'annex I, els imports salarials màxims que poden subvencionar-se.
  
En cap cas procedirà la subvenció per un import major que aquell que l'entitat paga al treballador.
  
La subvenció que s'atorgue per aquest concepte, no dependrà de la titulació de qui ocupa el lloc, sinó d'aquella que és necessària per a ocupar aquest.
  
a.2. Per al càlcul de les quanties que s'han de concedir valdrà el següent:
  
Per cada 25 prestacions concedides per al conjunt de l'exercici, calculades segons el mòdul mitjà disposat en l'article 9 d'aquesta ordre, podrà subvencionar-se fins a un màxim d'un titulat de grau mitjà.
  
Per cada 75 prestacions concedides per al conjunt de l'exercici, calculades segons el mòdul mitjà disposat en l'article 9 d'aquesta ordre, podrà subvencionar-se fins a un màxim d'un treballador destinat a tasques administratives.
  
Per cada 100 prestacions concedides per al conjunt de l'exercici, calculades segons el modul mitjà disposat en l'article 9 d'aquesta ordre, podrà subvencionar-se fins a un màxim d'un titulat de grau superior. No obstant això, només procedirà la subvenció del primer titulat d'aquest grup si se subvenciona un mínim de 100 prestacions.
  
b) Despeses en concepte de programes.
  
Podran subvencionar-se aquelles despeses que siguen necessàries per a la realització del programa respecte del qual se sol·licita la subvenció. Aquestes despeses inclouran tant les pròpies del seu manteniment, com les del personal específicament dedicat a aquest. No obstant això, no podrà concedir-se en concepte de programes un import superior al 33% del qual concedeix concepte de prestacions econòmiques reglades per al conjunt de l'exercici.
  
3. Queden expressament exclosos de les ajudes previstes en aquesta ordre els conceptes següents:
  
a) Els programes que no responguen específicament a les característiques expressades en aquesta ordre.
  
b) Els programes que, per la seua naturalesa, siguen propis d'altres organismes, sense perjuí de la necessària col·laboració per al cas de matèries concurrents.
  
c) Els programes per als quals hi haja una altra ordre d'ajudes específica destinada a aquests, o bé que ja siguen subvencionats, en tot o en part i per a aquest objecte, per una altra Direcció General de la Conselleria de Benestar Social.
  
d) Els de programes i personal corresponents a altres exercicis econòmics.
  
Capítol II
  
De les prestacions econòmiques reglades destinades
  
als beneficiaris individuals
  
Article 8. Entitats col·laboradores.
  
Els sol·licitants a qui fa referència l'article 5 d'aquesta ordre podran ser reconeguts per la Conselleria de Benestar Social com a entitats col·laboradores, per al lliurament i distribució als beneficiaris individuals de les prestacions econòmiques reglades que fa referència a l'article 2.b) d'aquesta ordre, d'acord amb els requisits i condicions fixats per a aquesta distribució.
  
En qualsevol cas, perquè les persones físiques o unitats de convivència que no tenen mitjans suficients de subsistència puguen accedir a les prestacions econòmiques reglades serà requisit imprescindible el reconeixement previ d'una entitat col·laboradora per a actuar on tinguen els primers el seu lloc de residència.
  
Article 9. Import de les prestacions econòmiques reglades.
  
La quantia que s'assignarà dirigida al pagament de prestacions econòmiques reglades s'ajustarà a les consideracions següents:
  
a) L'import màxim de la prestació serà l'establit per a les pensions no contributives en el seu còmput anual, per a l'exercici de l'any 2002. L'import mensual resultant, serà incrementat quan, amb el beneficiari, convisquen familiars al seu càrrec segons l'escala següent:
  
- Pel primer familiar: 21,00 euros mensuals.
  
- Pel segon familiar: 15,00 euros mensuals.
  
- Pel tercer familiar: 14,00 euros mensuals.
  
- Pel quart familiar: 14,00 euros mensuals.
  
L'existència de més de quatre membres familiars al seu càrrec no podrà suposar majors increments, per la qual cosa l'import màxim mensual que es pot augmentar per familiars a càrrec no podrà excedir els 64,00 euros mensuals.
  
b) Modul mitjà:
  
Com que no és fixa per a tots els beneficiaris individuals, perquè depén de la quantia final de la prestació tant dels seus ingressos, com dels familiars que hi conviuen al seu càrrec; per al càlcul de la quantia que s'ha de concedir a les entitats en concepte de prestacions econòmiques reglades es tindrà en compte un mòdul mitjà calculat de la manera següent :
  
Pensió no contributiva de l'exercici per al qual es concedeix l'ajuda en còmput anual dividit per 14 més un 50% de la quantia màxima en concepte d'increment per familiars que convisquen amb el beneficiari.
  
Aquest mòdul mitjà es multiplicarà pel nombre de prestacions previst (sencer o fracció) i donarà lloc a la quantia màxima que s'ha de concedir en concepte de prestacions econòmiques reglades per a la totalitat de l'exercici de 2002.
  
Article 10. Procediment que cal seguir per a la concessió de la prestació econòmica reglada als beneficiaris individuals.
  
Les ajudes concedides en concepte de prestació econòmica reglada a les entitats sol·licitants, seran tramitades i pagades definitivament als beneficiaris individuals, si és procedent, segons el procediment determinat en aquest capítol.
  
Les entitats beneficiàries, si actuen com a entitats col·laboradores per al pagament de les prestacions econòmiques reglades a què fa referència l'article 2.b) d'aquesta ordre, tindran les obligacions següents:
  
1. Amb caràcter general, seguir les condicions, els requisits i els procediments administratius regulats pel Decret 132/1990, de 23 de juliol, del Consell de la Generalitat Valenciana (DOGV núm. 1376) i per l'Ordre, d'11 de setembre de 1990, de la Conselleria de Treball i Seguretat Social (DOGV núm. 1400).
  
2. Efectuar proposta de concessió de la prestació a beneficiaris individuals i notificar la resolució d'aquesta, d'acord amb el procediment següent:
  
a) Recepció de la sol·licitud individual de percepció de la prestació econòmica reglada.
  
b) Verificar, abans d'efectuar la proposta de concessió de la prestació econòmica reglada davant de la Conselleria de Benestar Social, el compliment i l'efectivitat de les condicions o requisits determinants per a l'atorgament de les prestacions econòmiques reglades als beneficiaris, per mitjà de la documentació establida en l'article 11 d'aquesta ordre.
  
c) Elaboració, per l'equip social de base de l'entitat col·laboradora, de l'informe proposta individual a què es referix l'article 12 de l'Ordre d'11 de setembre de 1990, de la Conselleria de Treball i Seguretat Social (DOGV núm. 1400), que serà elevat a la Direcció Territorial de Benestar Social corresponent.
  
d) Existència d'acord de proposta i d'acceptació pel beneficiari de les Mesures d'Inserció Social, segons el model d'aquesta ordre, en què constaran, com a mínim, els extrems següents:
  
- Informe socioeconòmic del sol·licitant de la prestació.
  
- Proposta de Resolució que s'efectua respecte de la prestació sol·licitada.
  
- Quantia i duració proposada per a la prestació, si és procedent.
  
- Mesures d'inserció que es proposa establir. Havent d'indicar-se clarament què mesures són les que es desenvoluparan, les dates d'inici i de finalització, l'horari en què han de desplegar-se i els mitjans necessaris perquè el beneficiari porte a terme les mesures proposades.
  
e) A la vista d'aquest informe proposta, el director o directora territorial de Benestar Social competent resoldrà, per delegació del conseller de Benestar Social, sobre la sol·licitud individual de prestació econòmica reglada i ho comunicarà a l'entitat, per a la notificació a l'interessat. Aquesta notificació s'efectuarà segons el que indica l'article 59 de la Llei 30/92, de Règim Jurídic de les Administracions Públiques i del Procediment Administratiu Comú.. En cas que cap de les dues notificacions indicades en aquesta Llei es poguera lliurar, es comunicarà aquest extrem a la Direcció Territorial de Benestar Social, tot especificant els motius, amb la finalitat que se suspenguera la resolució individual, si és procedent.
  
La resolució de concessió de la prestació estarà condicionada a l'efectiu compliment de les mesures d'inserció sociolaboral que ha de desenvolupar el beneficiari.
  
f) El director o directora territorial no podrà dictar resolucions a favor dels beneficiaris individuals per import superior al màxim que es reflecteix en l'article 9 d'aquesta ordre.
  
Una vegada esgotats els fons globals atorgats a l'entitat col·laboradora en concepte de prestació econòmica reglada, no podran resoldre's, per la direcció territorial corresponent, noves ajudes individuals.
  
Article 11. Requisits i documentació que cal presentar davant de l'entitat col·laboradora pels sol·licitants individuals de les prestacions econòmiques reglades.
  
Els sol·licitants individuals de la prestació econòmica reglada, hauran de complir els següents requisits establits en l'article 13 del Decret 132/1990, de 23 de juliol, del Consell de la Generalitat Valenciana (DOGV núm. 1376) i el Decret 171/1999, de 5 d'octubre del Govern Valencià (DOGV 3609) i aportar, davant de l'entitat col·laboradora, la documentació següent:
  
1. Estar empadronats, com a residents, en qualsevol municipi de la Comunitat Valenciana, durant un any, almenys, al moment de presentar la sol·licitud. Aquesta condició s'acreditarà per mitjà de certificat d'empadronament o informe de l'equip social de base en què es faça constar tal extrem.
  
2. Ser major de 25 anys i menor de 65 o, si és procedent, menor de 25 anys sempre que tinga fills o familiars al seu càrrec o hagen sigut víctimes de maltractaments al si de la unitat familiar. Aquesta condició s'acreditarà per mitjà de documentació acreditativa de l'edat, així com declaració jurada, si és procedent, respecte que es tenen fills o familiars al seu càrrec.
  
3. No disposar, el sol·licitant o la unitat familiar de la qual forme part, d'uns ingressos anuals que, per qualsevol concepte, superen la quantia de la prestació econòmica reglada computada anualment que li poguera correspondre. Aquesta condició s'acreditarà per mitjà de:
  
- Fotocòpia compulsada o confrontada de la declaració de l'Impost sobre la Renda de les Persones Físiques de tots els que conviuen en el domicili, o bé certificat de l'agència tributària acreditatiu que no l'ha presentada. En aquests dos casos anirà referida a l'últim exercici pressupostari.
  
- Declaració jurada d'ingressos.
  
4. No ser beneficiaris de qualsevol altre tipus de pensió o d'ajuda concedida per organisme públic la finalitat del qual siga atendre les necessitats de subsistència del beneficiari. Aquesta condició s'acreditarà per mitjà de certificat de pensions expedit per l'administració.
  
5. En el cas dels beneficiaris víctimes de violència domèstica, acreditar davant de l'administració la denúncia o querella per maltractaments formulada per la persona agreujada, el seu representant legal o el Ministeri Fiscal.
  
Article 12. Procediment que s'ha de seguir per al pagament de la concessió de la prestació econòmica reglada als beneficiaris individuals.
  
Pel que fa als pagaments els beneficiaris de les prestacions econòmiques reglades tindran les obligacions següents:
  
1. Efectuar el pagament de la prestació des del primer dia del mes següent al de la data d'efectes d'aprovació de la sol·licitud per la Direcció Territorial de Benestar Social competent. Els pagaments posteriors s'efectuaran per mensualitats vençudes des de la data de la meritació d'aquesta.
  
2. Tenir documentació acreditativa que s'ha efectuat el pagament a favor del beneficiari, a través de qualsevol mitjà, o exigir el rebut firmat per aquest, segons model previst en aquesta ordre.
  
3. En cap cas, la Conselleria de Benestar Social estarà obligada a pagar les quanties que les entitats col·laboradores lliuren als beneficiaris, en concepte de la prestació econòmica reglada, si no hi ha prèvia resolució del director Territorial de Benestar Social. Cas que es produïsquen pagaments indeguts per l'entitat col·laboradora dins de les quanties concedides per la Resolució individual, aquesta estarà obligada a reintegrar-les o compensar-les a la Conselleria de Benestar Social. Aquest reintegrament o compensació es realitzarà després del tancament de l'exercici pressupostari i després de la justificació a què fa referència l'article 26.1) d'aquesta ordre.
  
Article 13. Recursos.
  
Contra les resolucions del director o directora territorial de Benestar Social, els beneficiaris individuals podran, interposar directament recurs contenciós administratiu davant de la Sala Contenciosa Administratiu del Tribunal Superior de Justícia, d'acord amb el que preveu la llei 29/1998 de 13 de juliol reguladora de l'esmentada jurisdicció en el termini de dos mesos, comptadors des del rebut d'aquesta notificació, sense perjuí de la possibilitat d'interposar potestativament recurs de reposició davant del titular de la Conselleria de Benestar Social en el termini d'un mes a comptar des de la notificació de la resolució.
  
Títol II
  
Procediment de les ajudes destinades a les entitats
  
Capítol I
  
Iniciació del procediment
  
Article 14. Iniciació.
  
El procediment s'iniciarà per sol·licitud de l'entitat o persona interessada i s'ajustarà a allò que estableix aquesta ordre i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 15. Sol·licitud.
  
Les sol·licituds d'ajuda d'aquesta convocatòria es presentaran en triple versió en el model que s'acompanya i que porta adjunta la ?Fitxa de manteniment de tercers?.
  
Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les Oficines PROP i en les pàgines WEB de la Generalitat Valenciana.
  
Article 16. Lloc de presentació.
  
Les sol·licituds d'ajuda es presentaran, juntament amb la documentació requerida, en el Registre de la Direcció Territorial de la Conselleria de Benestar Social de la província on es desenvolupe l'actuació per a la qual se sol·licita la subvenció. Tot això sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 17. Terminis de presentació.
  
El termini per a sol·licitar aquestes ajudes per l'entitat serà d'un mes comptador a partir de l'endemà de la publicació d'aquest Ordre en el Diari Oficial de la Generalitat Valenciana.
  
Article 18. Esmena i millora de la sol·licitud.
  
Quan la sol·licitud no reunisca els requisits exigits o no s'acompanye la documentació que d'acord amb aquesta ordre resulte exigible, es notificarà a l'entitat interessada la causa que impedeix la continuació del procediment i se li requerirà perquè en el termini de 10 dies esmene la falta o acompanye els documents preceptius, amb indicació que si així no ho fera, se li tindrà per desistit de la seua petició, amb la prèvia resolució d'arxiu, que haurà de ser dictada en els termes previstos en l'article 42 de la Llei 30/1992, de 26 de novembre, modificada per la Llei 4/1999, de 13 de gener, tot això d'acord amb el que preveu l'article 71 de l'esmentada norma.
  
Aquesta resolució serà subscrita pel director o la directora territorial de la Conselleria de Benestar Social. Contra aquesta, l'interessat podrà interposar recurs d'alçada davant del director general de la Família, Menor i Adopcions.
  
Capítol II
  
Ordenació i instrucció del procediment
  
Article 19. Tramitació.
  
Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
En aquesta fase, a la vista de la documentació que hi ha en aquest i de les obligacions que s'adquirisquen per la concessió de l'ajuda, es podran demanar els informes dels organismes i les entitats que es consideren oportunes i efectuar les comprovacions necessàries sobre l'exactitud de tot això.
  
Article 20. Estudi.
  
Una vegada complet l'expedient, es procedirà per la corresponent Secció a elaborar les plantilles tècniques d'estudi que seran firmades pel director o la directora territorial, segons model que s'elabore per instrucció interna de la Direcció General de la Família, Menor i Adopcions, i que es trametran juntament amb la còpia de l'expedient a aquesta Direcció General.
  
Capítol III
  
Finalització del procediment
  
Article 21. Proposta.
  
Una vegada rebut l'expedient en la Direcció General de la Família, Menor i Adopcions juntament amb la plantilla tècnica, es valorarà per una Comissió de Valoració que es constituirà a l'efecte i que elevarà proposta de resolució al director general de la Família, Menor i Adopcions.
  
Article 22. Comissió de valoració.
  
1. La Comissió de valoració estarà formada per la cap d'àrea de la Direcció General de la Família, Menor i Adopcions, que actuarà com a presidenta, i els caps de Servei de la Direcció General, un dels quals actuarà com a secretari.
  
2. Aquesta Comissió elaborarà les propostes de concessió o denegació de les ajudes que seran elevades al director general perquè resolga com considere convenient.
  
3. A l'esmentada Comissió de Valoració podran convocar-se els tècnics de les direccions territorials i/o de la Direcció General que consideren convenient.
  
Article 23. Resolució.
  
1. D'acord amb el que disposa la resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV 3936, de 9/2/2001), modificada per Resolució de 16 de febrer del 2001 (DOGV 3944, de 21/2/2001), la resolució de les sol·licituds d'ajudes sol·licitades a l'empara d'allò que preveu aquesta ordre, està delegada en el director general de la Família, Menor i Adopcions.
  
2. El termini màxim per a tramitar, resoldre i notificar les sol·licituds sobre les ajudes regulades en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes. No obstant això, si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar aquestes ajudes, aquestes sol·licituds exclusivament podran ser valorades, resoltes i notificades en el termini d'un mes comptador a partir de la data de publicació en el DOGV de la resolució del conseller de Benestar Social que done publicitat a aquest increment.
  
3. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, a l'efecte previst per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999, de 13 de gener.
  
4. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
  
5. Podrà ser motiu de denegació de les ajudes previstes en aquesta ordre no reintegrar les quantitats indegudament percebudes corresponents a exercicis anteriors. En tot cas, perquè procedisca la denegació serà necessària que, prèviament aquesta circumstància haja sigut constatada i declarada per l'administració per mitjà de resolució expressa motivada, dictada en un procediment amb audiència i notificació a l'interessat.
  
6. La quantia concedida en concepte de prestacions econòmiques reglades per a l'exercici de 2003, si és procedent, no pressuposarà la quantia que es concedirà finalment per a la totalitat d'aquest exercici.
  
Article 24. Recursos.
  
Les resolucions dictades pel director general de la Família, Menor i Adopcions, en adoptar-se per delegació indicaran expressament aquesta circumstància i es consideraran dictades per l'òrgan que delega, tot esgotant la via administrativa.
  
Contra aquestes es podrà interposar directament recurs davant de l'ordre jurisdiccional contenciós-administratiu en la forma, termini i condicions que determina la llei reguladora d'aquesta jurisdicció.
  
No obstant això, prèviament es podrà interposar, potestativament, i segons procedisca, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa.
  
Títol III
  
Del pagament i de la justificació de les subvencions
  
destinades a les entitats
  
Article 25. Sistema de pagaments de les ajudes i de les subvencions.
  
Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes regulades en aquesta ordre s'ajustarà als terminis i als percentatges següents:
  
1. Per al pagament de les prestacions econòmiques reglades gestionades per les entitats col·laboradores:
  
Es podrà anticipar a l'entitat col·laboradora el 100% de la quantia concedida en aquest concepte per a l'exercici 2002. No obstant això, per a procedir a aquest pagament anticipat haurà d'haver justificat, amb caràcter previ, la quantia concedida en aquest concepte durant l'exercici de 2001 si n'hi haguera, o bé, i si no l'ha justificada en la totalitat, haurà d'haver efectuat el reintegrament de la quantitat que corresponguera o haver iniciat l'expedient de compensació de deute que corresponga.
  
2. Per al règim de lliuraments de transferències corrents corresponents als programes d'integració, així com les despeses de salaris i seguretat social regulats en aquesta ordre s'aplicarà el règim general previst en l'article 47 bis del text refós de la Llei d'Hisenda Pública pels percentatges màxims disposats en aquesta.
  
3. No obstant l'anterior, la Resolució per la qual es publiquen les quanties màximes de les ajudes regulades en aquesta ordre, especificarà el règim definitiu de lliurament, el qual serà recollit en les resolucions de concessió d'ajudes.
  
Article 26. Sistema de justificació de les ajudes.
  
Els terminis i el sistema de justificació estaran d'acord amb la forma de pagament que s'establisca per als diferents tipus de subvencions.
  
1. Les entitats col·laboradores justificaran la despesa efectuada, corresponent a les prestacions econòmiques reglades anticipades, de la manera següent :
  
a) Un certificat d'obligació reconeguda o pagaments ordenats (100%) segons el model previst en aquesta ordre, per a la regularització, si és procedent, de les sumes anticipades.
  
b) Llistat de beneficiaris respecte dels quals haja contret l'obligació de pagament de l'ajuda, amb indicació del nom, cognoms, període, quantia individual i total, segons model previst en aquesta ordre.
  
Només podran ser objecte de justificació els imports efectivament contrets per l'entitat col·laboradora per a l'exercici de l'any 2002.
  
c) En finalitzar l'exercici haurà d'emetre's certificat firmat per l'alcalde, president o representant de la corresponent entitat pública, si és procedent, on s'especifique que tots els beneficiaris individuals de la prestació han complit els requisits de concessió, mentre ha durat aquesta, segons model previst en l'esmentada Ordre.
  
d) Memòria final referent als beneficiaris de prestacions econòmiques reglades, per mitjà de la fitxa de seguiment municipal segons model regulat en aquesta ordre. No obstant això, la Direcció Territorial podrà sol·licitar memòries més extenses que incloguen peticions concretes de dades generals dels beneficiaris, amb la finalitat de millorar la prestació i obtenir dades globals de la Comunitat Valenciana.
  
Per donar compliment de l'article 47.11.e. del text refós de la Llei d'Hisenda Pública de la Generalitat Valenciana, a la memòria final s'acompanyarà un informe dels serveis socials de l'entitat, referent a si els beneficiaris de les prestacions han complit o no els objectius de la subvenció. En aquest informe haurà de constar de manera individualitzada cada beneficiari.
  
2. Les despeses de personal i el manteniment dels programes es justificaran a través de certificat d'obligació reconeguda o pagaments ordenats per mitjà del model recollit en aquesta ordre.
  
Les despeses que s'ha de justificar en aquest concepte seran, com a mínim, igual al seu cost total estimat al llarg de l'exercici de 2002, que l'entitat haurà determinat en la sol·licitud de l'ajuda. Aquesta justificació es correspondrà sempre amb els continguts dels programes subvencionats, no sent admissibles despeses d'actuacions que no estiguen específicament previstes en la descripció d'aquests. La justificació per un import menor a l'esmentat cost farà que es minore proporcionalment l'ajuda concedida. En tot cas, la subvenció concedida que incloga el període comprés entre l'1 de gener i el 30 de setembre haurà d'haver justificat, com a màxim a 31 d'octubre del 2002, no podent presentar-se justificacions de despesa efectuada en l'exercici de l'any 2002, amb posterioritat al 31 de gener de l'any 2003.
  
En les justificacions parcials presentades respecte de l'ajuda concedida es podran unir, tot acumulant-se, les quanties corresponents a personal i a programes, tenint-se en compte com a referència de quantitat a justificar la quantitat total concedida; ajustant-se en l'última justificació que es presenta la quantia concedida per conceptes i a justificar total, segons el que disposa la resolució de concessió.
  
3. Els beneficiaris de les prestacions econòmiques reglades tindran el termini d'un mes a comptar des de la finalització de cada període complet d'ajuda concedida i, en tot cas, fins al 31 de gener de l'any 2003, per a acreditar davant de l'entitat local que han complit els requisits de l'ajuda concedida durant tot el període de duració d'aquesta.
  
4. La Direcció General de la Família, Menor i Adopcions i la Direcció Territorial de Benestar Social corresponent, podran requerir dels beneficiaris de la subvenció, tots aquells documents, factures, manaments de pagament, etc., que siguen necessaris per a justificar la quantia de la despesa efectuada de l'ajuda concedida.
  
5. Excepcionalment, la Direcció General de la Família, Menor i Adopcions, podrà admetre documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 27. Obligacions
  
1. Les entitats subvencionades hauran de complir les següents:
  
a) La submissió a les actuacions de control financer que correspon a la Intervenció General en relació amb la subvenció i ajudes concedides.
  
b) Comunicar fefaentment, a l'òrgan que concedix la subvenció, la concessió de tota ajuda, amb la mateixa finalitat, per part d'altres organismes públics o privats. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
c) No alterar la finalitat de les subvencions i complir les obligacions que estableix la legislació vigent per als perceptors de fons públics.
  
d) No minorar ni anul·lar la consignació que hagueren previst inicialment en el seu pressupost, per a aquesta finalitat.
  
e) Facilitar la inspecció, el control i el seguiment de la Conselleria de Benestar Social i en particular de la Direcció General de la Família, Menor i Adopcions o de les seues unitats administratives dependents, a fi de conéixer qualsevol aspecte de l'activitat objecte de la subvenció, especialment, i a requeriment d'aquests, tota la informació econòmica, fiscal, laboral, tècnica i de qualsevol tipus, que els siga sol·licitada i tinga com a objecte justificar el compliment dels requisits i condicions necessaris per a la concessió de la subvenció, la realització de les activitats o adopció del comportament que justifica el lliurament d'aquesta o bé la correcta aplicació de la suma lliurada a la finalitat prevista, sense perjuí de la confidencialitat exigible.
  
f) Atendre els pagaments de les obligacions que es contrauen.
  
g) Formalitzar adequadament els documents de seguiment tècnic i financer previstos en aquesta ordre, o en la resolució que done publicitat a la forma de pagament, justificació i disponibilitats pressupostàries per a la subvenció de les distintes ajudes regulades en aquesta ordre.
  
h) Justificar les ajudes concedides en el termini màxim establit en aquesta ordre o les normes que siguen d'aplicació.
  
i) Presentar en la Direcció Territorial de Benestar Social corresponent, abans del 31 de gener del 2003, una memòria de desplegament dels programes subvencionats.
  
j) Efectuar el seguiment individual als beneficiaris de les prestacions econòmiques reglades i verificar que continuen mantenint els requisits per a ser beneficiaris d'aquestes ajudes, tot emplenant, a més, els fulls de seguiment individuals segons el model d'aquesta ordre.
  
2. L'incompliment d'alguna d'aquestes obligacions podrà donar lloc al desistiment sense efecte o minoració de la resolució de concessió de l'ajuda i, si és procedent, a l'exigència de l'interés de demora des del moment del pagament de la subvenció.
  
Article 28. Desistiment sense efectes i minoració de les ajudes econòmiques.
  
1. Podran dictar-se resolucions de desistiment sense efectes o minoració de les ajudes concedides i, si és procedent, reintegrament de les quantitats indegudament percebudes, en els següents supòsits:
  
a) D'acord amb el que disposa l'article 47.8, del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió. En el cas que la quantitat total percebuda per l'Entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere aquest cost.
  
b) Es podrà dictar una resolució de desistiment sense efecte o minoració i, en tot cas, de reintegrament de les quantitats rebudes en els supòsits de l'article 47 del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
2. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
  
3. En els casos de nul·litat, anul·labilitat i rectificació d'errors dels actes administratius que van servir de base a la concessió d'aquestes ajudes valdrà allò que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4. Per al desistiment sense efectes o minoració de les ajudes econòmiques es garantirà, en tot cas, per la Direcció Territorial de Benestar Social, el dret de l'interessat al tràmit d'audiència.
  
5. El termini per a resoldre serà de sis mesos comptadors a partir que s'inicie l'expedient.
  
DISPOSICIONS ADDICIONALS
  
Primera
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de l'any 2002, de crèdit adequat i suficient per a atendre les ajudes previstes en ella. Amb aquesta finalitatt, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2002, publicarà per mitjà de Resolució, les modificacions, si és procedent, respecte a la forma de pagament i de justificació, així com les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap Resolució sobre les sol·licituds d'ajuda a l'empara d'aquella, mentre no hi haja crèdit adequat i suficient en l'exercici de l'any 2002.
  
Aquests crèdits tenen caràcter limitador i no podran concedir-se subvencions una vegada que s'hagen esgotat, tot publicant-se aquesta circumstància en el DOGV.
  
Les ajudes que es concedisquen per a l'exercici de 2003 en concepte de prestacions econòmiques reglades quedaran condicionades a l'existència, en els pressupostos de la Generalitat Valenciana, de crèdit adequat i suficient destinat a aquestes.
  
La forma de justificar les ajudes concedides per a l'exercici 2003 en concepte de prestacions econòmiques reglades tant per les entitats col·laboradores, com pels beneficiaris individuals d'aquestes, serà idèntic a l'establit per a l'exercici de 2002.
  
Els aspectes regulats en aquesta ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes s'aplicaran les que corresponguen.
  
Segona
  
Excepcionalment, per raons de necessitat o d'interés públic, la Comissió de Valoració podrà realitzar propostes que excedisquen dels criteris i taules econòmiques establides, quan concórreguen circumstàncies extraordinàries, degudament acreditades en l'expedient.
  
Tercera
  
La Conselleria de Benestar Social no assumirà obligacions que es deriven de la relació laboral del personal dels programes o serveis subvencionats, sinó que seran els titulars d'aquests qui respondran amb caràcter exclusiu.
  
Quarta
  
La concessió d'una subvenció a l'empara d'aquesta ordre, no implicarà cap obligació per part d'aquesta Conselleria, per a pròxims exercicis.
  
Cinquena
  
S'adjunten a aquesta ordre els annexos i els models següents:
  
Annex I: Mòduls per a personal.
  
Models:
  
a) Sol·licitud corresponent al Pla de Mesures d'Inserció Social i fitxa de manteniment de tercers.
  
b) Acord proposta i acceptació pel beneficiari, del Pla de Mesures d'Inserció Social.
  
c) Full de seguiment individual dels beneficiaris de la prestació econòmica reglada.
  
d) Rebut firmat pel beneficiari individual de la prestació econòmica reglada.
  
e) Memòria final, fitxa de seguiment municipal conjunta dels beneficiaris de la prestació econòmica reglada.
  
f) Certificat final de l'exercici referent que tots els perceptors de la prestació econòmica reglada han complit els requisits de concessió.
  
g) Llistat de beneficiaris de la prestació econòmica reglada.
  
h) Certificat d'obligació contreta total (100%) per a les entitats col·laboradores.
  
i) Certificat de justificació d'obligació contreta - execució del pagament 40%, 60% i/o 100%.
  
DISPOSICIONS FINALS
  
Primera
  
Quan, per part de les entitats sol·licitants, es faça publicitat a través de qualsevol mitjà de comunicació dels programes subvencionats, totalment o parcialment, per mitjà de les ajudes a què fa referència aquesta ordre, serà obligatori fer constar explícitament que es tracta d'un programa «Subvencionat per la Generalitat Valenciana Conselleria de Benestar Social». D'aquesta manera, s'informarà de l'esmentada circumstància als usuaris dels programes.
  
Segona
  
S'autoritza la Secretaria General i a la Direcció General de la Família, Menor i Adopcions a elaborar les instruccions de desplegament d'aquesta ordre.
  
Tercera
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Quarta
  
Contra les bases d'aquesta convocatòria, es podrà interposar d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament recurs de reposició davant l'òrgan que l'ha dictat, en el termini d'un mes a comptar des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
València, 11 de desembre de 2001
  
El conseller de Benestar Social
  
RAFAEL BLASCO CASTANY